'Nisboere': Ruhan du Toit besoek 'n stadsboerdery in Kempton Park | Netwerk24
'Nisboere': Ruhan du Toit besoek 'n stadsboerdery in Kempton Park
14 Julie 2021 18:30
Heelwat stedelinge droom van hul eie plasie, maar hoe gemaak as jy net 'n klein lappie grond het – of niks – en steeds dié droom wil najaag?
In vandeesweek se episode van Nisboere op VIA (kanaal 147 op DStv) ontmoet ons die man wat baie stadsboere se landboudrome 'n werklikheid maak – en dít in die hartjie van Kempton Park, Gauteng. In dié episode kuier die sanger en musikant Ruhan du Toit saam met Corné Liebenberg, bemarkingsdirekteur van Laeveld Agrochem, by Jaco Erasmus van Urban Farmers.
Ruhan, wat bekend is vir treffers soos "As Jy Dink Jy Weet", "Monumentaal" en sy sielvolle weergawe van Simon & Garfunkel se "The Sound of Silence", is 'n gebore stadsjapie en spot dat nie eens 'n plastiekplant in sy teenwoordigheid veilig is nie, maar Urban Farmers se Rent a Greenhouse-kweektonnels het behoorlik sy belangstelling geprikkel.
Jaco het vroeg verlede jaar, met die aanvang van die Covid-19-inperking, besluit om 'n paar groentesoorte in sy agtertuin te plant. Ná sy suksesvolle eerste oes wou hy dié onderneming uitbrei, en dis toe dat 'n blink plan hom tref: Kry 'n groter stuk grond, rig tonnels op en verhuur hulle aan mense wat sy droom deel. En so het Urban Farmers die lig gesien. "Kweektonnels bied aan stedelinge wat graag volwaardige boere wil word die ideale geleentheid om dit eers op 'n kleiner skaal op die proef te stel en sodoende bekostigbare foute te maak en waardevolle lesse te leer," sê hy.
Urban Farmers het intussen aansienlik uitgebrei en kykers kan uitsien na Jaco se verduideliking van huurpakkette, die verskillende tonnels wat beskikbaar is, watter gewasse verbou word, moontlike afsetpunte vir oeste en hoe dié onderneming die stadsboere help met raad en opleiding. Vandeesweek se episode is verfilm tydens een van die Urban Farmers-markdae, 'n boeremark wat een keer per maand op 'n Saterdag gehou word.
Corné en Ruhan gesels met verskeie boere oor wat hulle in die tonnels verbou en hoe hul paaie met Urban Farmers s'n gekruis het. Volgens Corné is Urban Farmers die ideale voorbeeld van wat hulle graag met die Nisboere-konsep wil bereik. "Met Urban Farmers kan enigiemand nou 'n eie lappie grond hê en 'n nisboer word, al bly hy of sy in 'n piepklein woonstel," sê hy.